Predkladacia správa

Národný konvent o EÚ je inštitucionálnou platformou v SR pre celospoločenskú diskusiu o otázkach týkajúcich sa EÚ a postavenia SR v tomto európskom spoločenstve, ktorá bola vytvorená v roku 2001 a úspešne rozvíja svoje aktivity za účasti predstaviteľov všetkých hlavných subjektov verejného života – parlamentu, exekutívy, politických strán, mimovládnych organizácií, cirkví, záujmových združení, predstaviteľov samospráv, hospodárskeho a kultúrneho života. 

So zreteľom na skutočnosť, že sa z rôznych dôvodov od začiatku tohto roku nepodarilo zabezpečiť financovanie „Národného konventu o EÚ v roku 2005“ z prostriedkov ÚV SR, tak ako to bolo v minulom roku a bola ohrozená ďalšia činnosť a existencia tejto celospoločenskej platformy, predstavitelia ÚV SR a MZV SR sa dohodli na preverení svojich finančných možností a zabezpečení spolufinancovania národného konventu do konca roku 2005. 

MZV SR vidí možnosť spolufinancovať činnosť „Národného konventu o EÚ v roku 2005“ prostredníctvom využitia časti zostávajúcich prostriedkov z Rozvojového programu externej integračnej komunikačnej stratégie (ďalej len „EIKS“). Tento program, ktorého cieľom bolo zvýšiť informovanosť o Slovensku v krajinách EÚ, schválila vláda SR uznesením č. 738 z 15. augusta 2001 

Vzhľadom na skutočnosť, že tieto prostriedky boli uvedeným uznesením vlády SR účelovo viazané na aktivity EIKS, predkladá MZV SR tento materiál na rokovanie vlády SR s návrhom na vyčlenenie 800 tis. Sk zo zostatku finančných prostriedkov EIKS na aktivity „Národného konventu o EÚ v roku 2005“, aby tým mohlo byť zabezpečené pokračovanie fungovania tejto celospoločenskej diskusnej platformy  o EÚ.

Na stretnutí predstaviteľov ÚV SR a MZV SR 31. mája 2005 bolo dohodnuté, že spolufinancovanie „Národného konventu o EÚ v roku 2005“ bude zabezpečené nasledovne: MZV SR poskytne 800 tis. Sk, ÚV SR 200 tis. Sk a Slovenská spoločnosť pre zahraničnú politiku (SFPA) 500 tis. Sk zo sponzorských príspevkov. V predkladanom materiáli je uvedená stručná informácia o „Národnom konvente o EÚ v roku 2005“, jeho odborný a politický prínos, harmonogram zasadaní pracovných skupín a v prílohe je priložený rozpočet na 2. polrok 2005. 

Predložený materiál rieši zmenu účelového využitia prostriedkov a nepredstavuje zvýšenie čerpania verejných financií v roku 2005. 

Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.